Last saved by: Keller Pavel

OKRESNÁ PROKURATÚRA BANSKÁ BYSTRICA 
Partizánska cesta 1, 975 63 Banská Bystrica 1

Číslo: 2 Pv 432/16/6601-10	Banská Bystrica 20.01.2017 
EEČ: 2-45-8-2017
U Z N E S E N I E
Trestná vec:	obv. XXXXX
Trestný čin:	prečin: ohrozenie pod vplyvom návykovej látky podľa § 289 odsek 1 Trestného zákona
Rozhodol: 	prokurátor Okresnej prokuratúry Banská Bystrica 
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
rodné priezvisko: XXXXX
trvalé bydlisko: XXXXX
povolanie: XXXXX
väzba: nie
ktorý je trestne stíhaný pre trestný čin:
-	prečin: ohrozenie pod vplyvom návykovej látky podľa § 289 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
19.11.2016 v čase okolo 15.10 h v obci Ponická Huta, v okrese Banská Bystrica, viedol v čase zadržania vodičského preukazu osobné motorové vozidlo zn. Mazda 121, ktoré nespĺňalo podmienky na jeho prevádzku v cestnej premávke, a na ktorom boli založené ev. č. XXXXX pridelené inému vozidlu, pričom bol zastavený a kontrolovaný hliadkou OO PZ, Slovenská Ľupča, ktorej pri kontrole po vyzvaní nepredložil doklady potrebné k vedeniu vozidla, následne sa podrobil dychovej skúške, pri ktorej mu bolo elektronickým meračom Alcotest 7410 č. ARFM – 0174 dňa 19.11.2016 v čase o 15.10 h namerané 0,84 mg/l alkoholu v krvi a pri opakovanej skúške vykonanej v čase o 15.25 h mu bolo namerané 0,87 mg/l alkoholu v krvi,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho.

Odôvodnenie:
Policajt OR PZ, ODI Banská Bystrica uznesením sp. zn. ORP-109/DI-BB-2016 zo dňa 20.11.2016 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre trestný čin ohrozenia pod vplyvom návykovej látky podľa § 289 ods. 1 Tr. zák.,  na tom skutkovom základe, ako je uvedené vo výrokovej časti tohto uznesenia. 

	V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedok XXXXX a boli zabezpečené potrebné listinné dôkazy. 

	Vykonaným dokazovaním bolo preukázané, že skutok, ktorý je predmetom skráteného vyšetrovania, sa stal, napĺňa zákonné znaky skutkovej podstaty trestného činu ohrozenia pod vplyvom návykovej látky podľa § 289 ods. 1 Tr. zák., ako aj to, že ho spáchal obvinený XXXXX.

	Okrem iných listinných dôkazov bol však tiež do vyšetrovacieho spisu zabezpečený aj úmrtný list z knihy úmrtí matričného úradu v obci Poniky, zväzok 3, ročník 2017, por. č. 1, z ktorého vyplýva, že obvinený XXXXX, nar. XXXXX v Banskej Bystrici, trvale bytom Banská Bystrica, zomrel dňa 02.01.2017 v obci Poniky. 

	Podľa § 215 ods. 1 písm. d) Tr. por.  prokurátor zastaví trestné stíhanie ak je trestné stíhanie neprípustné podľa § 9 Tr. por. 

	Podľa § 9 ods. 1 písm. d) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu kto zomrel alebo bol vyhlásený za mŕtveho.  

	Vzhľadom na skutočnosť, že obvinený XXXXX dňa 02.01.2017 zomrel, bolo s prihliadnutím na vyššie citované zákonné ustanovenia potrebné vo veci rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho oznámenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller 
prokurátor